SCBS มองหุ้นไทย Q4 ปัจจัยลบรุมเร้า-งบ “บจ.” เสี่ยงเจอปัญหาต้นทุนสูง
SCBS มองตลาดหุ้นไทยช่วงไตรมาส 4/64 ประสบกับปัจจัยลบมากกว่าปัจจัยบวก คาดผลประกอบการบริษัทจดทะเบียนมีความเสี่ยงที่จะเจอกับปัญหาต้นทุนสูง หลังราคาพลังงานและราคาสินค้าโภคภัณฑ์พุ่ง
SCBS มองตลาดหุ้นไทยช่วงไตรมาส 4/64 ประสบกับปัจจัยลบรุมเร้า คาดผลประกอบการ "บจ." เสี่ยงเจอปัญหาต้นทุนสูง หลังราคาพลังงาน-สินค้าโภคภัณฑ์พุ่ง
7 ต.ค. 2564

นายสุกิจ อุดมศิริกุล กรรมการผู้จัดการฝ่ายงานวิจัย บริษัทหลักทรัพย์ไทยพาณิชย์ จำกัด เปิดเผยถึงกลยุทธ์การลงทุนตลาดหุ้นไทยในช่วงไตรมาส 4/2564 ว่า ในช่วงไตรมาส 4/2564 ตลาดหุ้นไทยมีปัจจัยลบมากกว่าปัจจัยบวก โดยตลาดการเงินโลกไม่ได้สนับสนุนเหมือนเดิม แม้ความเสี่ยง Covid-19 เริ่มลดลง แต่ความเสี่ยงเรื่อง Stagflation เพิ่มขึ้น รวมถึงการชะลอ QE และนโยบายคุมเข้มธุรกิจของจีน
ขณะที่ตลาดหุ้นไทยไม่ได้ถูกแล้วหลัง SET Index ฟื้นตัวเกินระดับก่อนวิกฤติ Covid-19 แต่ผลประกอบการของบริษัทจดทะเบียนคงยังไม่เห็นการฟื้นตัวกลับมาใกล้กับช่วงก่อนเกิดโควิด-19 ทำให้ตลาดหุ้นไทยในปัจจุบันมูลค่าค่อนข้างตึงตัว และผลการดำเนินงานช่วงไตรมาส 3 และไตรมาส 4 ยังคงมีความเสี่ยงในเรื่องของต้นทุน จากราคาพลังงานและราคาสินค้าโภคภัณฑ์อยู่ในระดับที่ค่อนข้างสูง